АҞӘА, ԥхынгәы 12 – Sputnik. Аилаӡарақәа инарықәыршәаны, Урыстәыла азенит-ракетатә системақәа С-400 Ҭырқәтәылаҟа анашьҭра иалагеит ҳәа аанацҳауеит РИА Новости.
"ЗРК С-400 Ҭырқәтәылаҟа инашьҭуп. Дара наргоит апровинциа Анкара аҳаиртә баӷәаза Миуртед ахь", - ҳәа аанацҳауеит РИА Новости адыррақәа шьаҭас ирымоу Ҭырқәтәыла Атәылахьчара аминистрра.
Ҭырқәтәыла С-400 Америка имҩаԥнагоз ақәмақаррақәа ирызхьамԥшкәа иаанахәеит.
Вашингтон С-400 НАТО астандартқәа ирықәшәом ҳәа иқәгылоуп, Ҭырқәтәылагь асанкциақәа азыҟаҳҵоит ҳәа рҳәахьеит. Пентагон акәзар, америкатәи аҳаирпланқәа F-35 аҿы ҭырқәтәылатәи аԥрыҩцәа рҽазыҟаҵара ааннакылеит, аҵара зҵозгьы ԥхынгәы 31 рҟынӡа атәыла аанрыжьырц рыдырҵеит.
Ҭырқәтәыла ахада Реджеп Таиип Ердоган ЕАА Ҭырқәтәыла F-35 ахьаанамырхәо ҵаӷьычроуп ҳәа ахиҳәааит.
Ҭырқәтәыла амчрақәа аҳәамҭа ҟарҵеит С-400 аахәара мап шацәырымкуазы.